IDF- informasjonssak

Dato: 24.09.2022

|  |
| --- |
| **Notat vedr. «Endring av klinikkstruktur ved IKO»**  **Bakgrunn**  Med bakgrunn i arbeidsmiljøundersøkelser utredet IKO i 2017-18 en mulig omorganisering av klinikkene. Fokuset var en mer enhetlig drift, en tydeligere organisasjon mht. ansvar og myndighet, reduksjon av rollekonflikter og redusere lederspenn. En endring ble ikke gjennomført.  **Nåsituasjon**  I henhold til strategisk plan 2030 skal OD drive sin universitetstannklinikk etter moderne kvalitetssikrete prinsipper. Universitetsklinikken skal bidra til å skape felles identitet på tvers av profesjonsgrenser og intern organisasjonsstruktur, samtidig bidra til at fakultetet når sin  målsetningen om å være et Odontologisk kraftsenter. Rask teknologisk utvikling, stramme økonomiske rammer og økt konkurranse utfordrer organisasjonen. Endringsevne og –vilje vil være en viktig faktor for at fakultetet skal nå sine mål.  Dagens lederstruktur ved IKO medfører at de fleste saker må utarbeides av eller med bidrag av instituttleder. Fokuset blir av den grunn i for stor grad rettet mot drift og enkeltsaker av ulik størrelse og betydning, i stedet for strategisk arbeid og utvikling av instituttet  For å bevare og bygge et institutt for fremtiden må det tenkes helhetlig mht. undervisningsledelse, forskningsledelse, administrativ støtte og klinikkledelse.  Instituttet har ansvaret for all teoretisk undervisning i de kliniske fagene, klinisk undervisning på pasientklinikken og preklinisk undervisning ved Ferdighetssenteret. I tillegg all undervisning for spesialistkandidatene.  Den aller vesentligste del av klinisk undervisning foregår intramuralt på Universitetstannklinikken. Denne består av fire avdelinger (tre klinikkavdelinger og Ferdighetssenteret) som er svært ulike mht. størrelse, drift og organisering. I tillegg har Instituttet 11 fagavdelinger inndelt etter fagområder. Innen 7 av fagområdene drives det spesialistutdanning. Fagledere er et midlertidig verv, klinikksjefene og avdelingsleder (avd. for spes.beh) er ansatt på ordinære vilkår, alle ligger i direkte linje til Instituttleder  Instituttet gjennomgår nå klinikkenes utnyttelsesgrad i henhold til antall studenter. En endring og konkretisering i studieplan vil være førende for størrelse på ulike seksjoner og antall uniter.  **Mål**  Instituttet ønsker en helhetlig drift, lederstruktur og organisering av klinikkene, implisitt vurdering av behovet for en felles klinikkleder.  Universitetstannklinikken skal være robust organisert og stimulere til kunnskap og undervisning på tvers for alle faggrupper.  Den kliniske undervisningen skal ha effektive pasientløp og til enhver tid tilby odontologisk behandling på høyt nivå og i henhold til offentlige myndigheters faglige retningslinjer og standarder. |
| 24.09.2022  Carl Hjortsjö  Instituttleder  Institutt for klinisk odontologi |
|  |
|  |